
שליחות | צבי ויינגרטן
לפרשת שמות

הקב"ה מבקש ממשה, בעיצומו של ויכוח, לעשות אי-אלו אותות. אין חולק על-כך שיש לאותות אלו משמעות סימבולית, וכבר חז"ל הביאו כמה וכמה משמעויות שונות לאותות השונים שעושה משה, ונתנו לנו פיתחון פה לפרשם כהבנתנו.

וכך נפתח עניין האותות, במין קריאת תיגר של משה:

וַיַּעַן מֹשֶׁה וַיֹּאמֶר וְהֵן לֹא יַאֲמִינוּ לִי וְלֹא יִשְׁמְעוּ בְּקֹלִי כִּי יֹאמְרוּ לֹא נִרְאָה אֵלֶיךָ ה'.

[שמות, ד', א'] 

בפעם הראשונה בהיסטוריה הקב"ה איננו פונה אל נמעניו באופן אישי. אל אדם, חוה והנחש – הקב"ה מתגלה; אל קין, נח, אבימלך ולבן הקב"ה קורא; ועם שלושת האבות הקב"ה מדבר באופן די אישי. פה, בתחילת ספר שמות, פתאום היחס משתנה. הקב"ה כבר איננו מתגלה ישירות לפרעה ולעם ישראל אלא שולח שליחים:

וְעַתָּה לְכָה וְאֶשְׁלָחֲךָ אֶל פַּרְעֹה וְהוֹצֵא אֶת עַמִּי בְנֵי יִשְׂרָאֵל מִמִּצְרָיִם. 

[שמות, ג', י']

אך, משה מפקפק ביכולתו להעביר את המסר האלוקי במלוא כובד משמעותו, ולא רק חוסר יכולתו עומדת לנגד עיניו אלא גם חוסר יכולתם של המאזינים. עם ישראל נמצא במצרים לא רק ברובד הפיזי אלא בכל אישיותם. משה יודע זאת על בשרו; גם אותו זיהו לא כאיש עברי, אלא כאיש מצרי. הקישורים שעולים ברקע השיחה בין משה לקב"ה נובעים מחוויותיו האישיות של משה – בעיקר מבריחתו למדיין על רקע רצונם של העברים להסגירו בשל רצח הנוגש המצרי. משה מסיק מכך, שלהבדיל ממנו ש"יצא לראות את אחיו בסבלותם", אחיו עצמם אינם מודעים לסבלותם. אדם שאיננו מודע לסבלו, איננו רואה שום סיבה להשתחרר ממנה. כתגובה לכך מצווה הקב"ה על משה:

וַיֹּאמֶר אֵלָיו ה': מַה זֶּה בְיָדֶךָ, וַיֹּאמֶר: מַטֶּה. וַיֹּאמֶר: הַשְׁלִיכֵהוּ אַרְצָה, וַיַּשְׁלִיכֵהוּ אַרְצָה וַיְהִי לְנָחָשׁ וַיָּנָס מֹשֶׁה מִפָּנָיו. וַיֹּאמֶר ה' אֶל מֹשֶׁה: שְׁלַח יָדְךָ וֶאֱחֹז בִּזְנָבוֹ, וַיִּשְׁלַח יָדוֹ וַיַּחֲזֶק בּוֹ וַיְהִי לְמַטֶּה בְּכַפּוֹ. 

[שמות, ד', ב'-ד'] 

הסיבה לאבחונו של משה את המצב נובעת, כפי שאמרנו, מחוויתו האישית. בעצם, צרותיו של משה עיצבו את ראיית עם ישראל בצורה מאוד מסויימת. משה משוכנע שראייתו את עם ישראל, איננה רק אמיתית, אלא גם אובייקטיבית. הוא רואה את עם ישראל כחלש אופי, כעם שלא ירצו לצאת גם אם יגישו לו את האופציה על מגש של כסף. הקב"ה רוצה לחנך את משה, לגרום לו להבין שיש זוויות ראיה אחרות, שלא תמיד מה שנמצא בידיו היא האפשרות הנכונה היחידה. לכן, מראה הקב"ה למשה, שאע"פ שבידיו נראה המטה כ-מטה, זוהי רק אשלייה אישית, ברגע שמשה משחרר את אחיזתו, פיזית והסתכלותית, בחינה מחדש מראה שגם המטה יכול להפוך לנחש. לסיום השיעור הראשון מראה הקב"ה למשה דבר נוסף: האחיזה של משה בעם ישראל וראייתם כ"מטה", נובעת לו מתפיסת כל עם ישראל, אלא מהכרות עם השפלים שבו, קרי, זנבם, בלבד.

אולם, ייתכן שמשה צודק, ייתכן שעם ישראל באמת נטמע כל כך בארץ מצרים, עד שנדבק מהם ונעשה דומה למצרים. ייתכן שזוהי "מחלה", שעם ישראל חלש ומושפע כל-כך עד שאיננו מוכן לזוז אפילו כדי לשפר את מצבו – אולי עם ישראל, פשוט, לא מסוגל!

וַיֹּאמֶר ה' לוֹ עוֹד: הָבֵא נָא יָדְךָ בְּחֵיקֶךָ, וַיָּבֵא יָדוֹ בְּחֵיקוֹ וַיּוֹצִאָהּ וְהִנֵּה יָדוֹ מְצֹרַעַת כַּשָּׁלֶג. וַיֹּאמֶר: הָשֵׁב יָדְךָ אֶל חֵיקֶךָ, וַיָּשֶׁב יָדוֹ אֶל חֵיקוֹ וַיּוֹצִאָהּ מֵחֵיקוֹ וְהִנֵּה שָׁבָה כִּבְשָׂרוֹ.

  [שמות, ד', ו'-ז']

מצבו העכשווי של עם ישראל הוא צרעת. עם ישראל איננו חי במצרים, אלא (כדברי אהרון), 'נהיה כמת ונאכל חצי בשרו'. הפתרון הוא למשוך אותם החוצה. זה אמנם דורש עבודה – משה עוד יצטרך לשאתם בחיקו (והוא עוד יתלונן על כך מאוחר יותר, "האנכי הריתי את כל העם הזה אם אנכי ילדתיהו, כי תאמר אלי שאהו בחיקך כאשר ישא העולל את היונק"), אבל בסופו של דבר הם יבריאו.

אולם, ייתכן שמשה צודק יותר: ייתכן שהשיפוט שלו נכון, שעם ישראל באמת נהיה כמו המצרים. יתרה מזאת, ייתכן שלא מדובר במחלה מידבקת, שהמצרים אינם חולים וגם עם ישראל איננו חולה מהם. אולי בדבריו של משה ישנה אמת אובייקטיבית – עם ישראל הפך לחלק מהעם המצרי, ובדיוק כמו שפרעה לא יאמין למשה (כפי שהודיע לו זה מכבר, הקב"ה) כך, עם ישראל שאיננו שונה בהרבה מפרעה, גם הוא לא יאמין. וגם על כך נשארת התשובה בידי הקב"ה:

וְהָיָה אִם לֹא יַאֲמִינוּ גַּם לִשְׁנֵי הָאֹתוֹת הָאֵלֶּה וְלֹא יִשְׁמְעוּן לְקֹלֶךָ וְלָקַחְתָּ מִמֵּימֵי הַיְאֹר וְשָׁפַכְתָּ הַיַּבָּשָׁה וְהָיוּ הַמַּיִם אֲשֶׁר תִּקַּח מִן הַיְאֹר וְהָיוּ לְדָם בַּיַּבָּשֶׁת. 

[שמות, ד', ט']

המים (משל לעם ישראל) שהתמזגו עם היאור (משל למצרים), הפכו לחלק ממנו. אך, ברגע שידלה משה את המים האלו מהיאור יהפכו לדם. "הדם הוא הנפש", עם ישראל איבד את נפשו במצרים, והנו שותף כמעט מלא למצרים, אך הוצא אותו ממצרים והעבר אותו ליבשת, לארץ ישראל, ל"אמא אדמה", ונפשו תשוב אליו. (היבשה איננה רק "יבשת" אלא גם 'אדמה', ועם צבעה ה'אדום' מתמזג עם 'הדם', ישראל.)

אך יש משהו שמייחד את התשובה הזו. הקב"ה איננו אומר למשה לעשות את הנס במקום (ולא רק בגלל שהתנאים לא מאפשרים זאת). את התשובה הזו לא ניתן להראות במקום, כי היא בוחנת את המצב רק לאחר זמן. עם ישראל לא יקבל את נפשו חזרה עד שישוב לארצו – ולכן את המבחן הזה יוכל לבדוק משה רק בריאקציה, ורטרואקטיבית לארבעים שנה במדבר. 

דומה שיש פה סיכום תקופה: שלושת האותות מתארים את תקופת חייו של משה, החל במטה והנחש – שמסמלים את יחסיו כאדם אל עם ישראל, דרך הצרעת – שמסמלת את ניסיונו של משה במשך שנות המסע במדבר לרפאות את כל תחלואיו הנפשיים של עם ישראל, וכלה ביצירת הדם – שמסמל את הבאת עם ישראל לארץ חיותו, אל ארץ צבי. זהו משה, שליח העלייה הראשון.

